Συσχέτιση λοίμωξεις από τον ιό HPV με θηλωματώδεις προκαρκινικές και καρκινικές βλάβες του λάρυγγα
Authors: Λιανού Αικατερίνη 
Published: September 2021

Ο καρκίνος του λάρυγγα είναι ο δεύτερος πιο κοινός καρκίνος της κεφαλής και του τραχήλου και εμφανίζεται συχνότερα στους άνδρες απ΄ότι στις γυναίκες. Το καρκίνωμα εκ πλακωδών κυττάρων είναι ο κυρίαρχος ιστολογικός τύπος (>95%) και μπορεί να εμφανιστεί απευθείας σε φυσιολογικό επιθήλιο ή σε έδαφος διαφόρων προκαρκινικών αλλοιώσεων, οι οποίες δημιουργούνται όταν το φυσιολογικό λαρυγγικό επιθήλιο εκτεθεί σε διάφορους τοξικούς παράγοντες για μεγάλο χρονικό διάστημα. Αυτές είναι η λευκοπλακία, η υπερπλασία ή υπερκεράτωση χωρίς ατυπία, η μεταπλασία ή υπερκεράτωση με ατυπία και η δυσπλασία. Όταν η δυσπλασία είναι έντονη σε όλο το πάχος του επιθηλίου, χωρίς ρήξη της βασικής μεμβράνης, ονομάζεται καρκίνωμα in situ, το οποίο αν δεν απομακρυνθεί εγκαίρως εξελίσσεται σε διηθητικό καρκίνωμα. Στις καλοήθεις νεοπλασίες του λάρυγγα ανήκουν τα θηλώματα, τα οποία μπορούν να εμφανιστούν σε οποιοδήποτε σημείο του αναπνευστικού συστήματος και χαρακτηρίζονται από συχνές υποτροπές. Ο σκοπός της συγκεκριμένης μελέτης είναι η διερεύνηση της πιθανής συσχέτισης της λοίμωξης από τον ιό των ανθρωπίνων θηλωμάτων (HPV) με θηλωματώδεις, προκαρκινικές και καρκινικές αλλοιώσεις του λάρυγγα σε ασθενείς της Βορειοδυτικής Ελλάδας που χειρουργήθηκαν για τις συγκεκριμένες παθολογίες στην Ωτορινολαρυγγολογική κλινική του νοσοκομείου μας. Η μελέτη περιελάμβανε 55 ασθενείς, 53 άνδρες και 2 γυναίκες. Χρησιμοποιήθηκε η τεχνική HPV-DNA μικροσυστοιχίες για τη μοριακή ανίχνευση και την τυποποίηση του HPV και των υποτύπων του. Ακολούθησε συσχέτιση των αποτελεσμάτων με την ηλικία, το φύλο, την εντόπιση, τις διατροφικές συνήθειες, το επάγγελμα, το κάπνισμα, το αλκοόλ, το δείκτη μάζας σώματος (BMI), κτλ. Η στατιστική ανάλυση των στοιχείων ανέδειξε ασθενή συσχέτιση του ιού ΗPV με προκαρκινικές και καρκινικές αλλοιώσεις του λάρυγγα. Επιπλέον, δεν ανέδειξε στατιστικά σημαντική συσχέτιση της παρουσίας του ιού ΗPV με την κατανάλωση αλκοόλ, το κάπνισμα, το είδος της εργασίας, τις συνοδές παθήσεις, την κληρονομικότητα, το αποτέλεσμα της ιστολογικής εξέτασης, τη διαφοροποίηση και τις διηθήσεις (λεμφαγγειακή, περιαγγειακή, περινευρική). Επιπρόσθετα, δεν παρατηρήθηκε στατιστικά σημαντική συσχέτιση μεταξύ της υποτροπής, της εμφάνισης μεταστατικής νόσου και της παρουσίας δεύτερου πρωτοπαθούς όγκου με τις παραμέτρους που αναφέρθηκαν προηγουμένως. Αντιθέτως, αναδείχθηκε στατιστικά σημαντική συσχέτιση της παρουσίας του ιού HPV με την ηλικία των ασθενών και το δείκτη μάζας σώματος (BMI) των ασθενών. Αναλυτικότερα, οι ασθενείς με HPV θετικό αποτέλεσμα είναι κατά μέσο όρο χαμηλότερης ηλικίας από τους ασθενείς που εμφάνισαν HPV αρνητικό αποτέλεσμα (p=0,014). Επιπλέον, η ανάλυση ανέδειξε ότι οι ασθενείς με αρνητικά HPV αποτελέσματα έχουν κατά μέσο όρο χαμηλότερο BMI, από τους ασθενείς που είχαν θετικό HPV αποτέλεσμα (p=0,039). Επίσης αναδεικνύεται στην παρούσα μελέτη ότι υπάρχει στατιστικά σημαντική συσχέτιση μεταξύ της υποτροπής και του καπνίσματος (p=0,032) εύρημα που ενοχοποιεί το κάπνισμα ως ισχυρό παράγοντα κινδύνου για το LSCC. Ακόμη πιθανή φαίνεται η συσχέτιση της μη συνοσυρότητας με την απουσία υποτροπής (local recurrence) (p=0,046), της κληρονομικότητας με την υποτροπή της νόσου (p=0,046) και της περιαγγειακής διήθησης με την εμφάνιση υποτροπής (p=0,046), αν και ο αριθμός των δειγμάτων σε αυτές τις περιπτώσεις είναι πολύ μικρός για την εξαγωγή ασφαλών συμπερασμάτων. Καινούριες μελέτες με πολύ περισσότερα δείγματα ασθενών είναι απαραίτητες, έτσι ώστε να επιβεβαιωθούν ή να καταρριφθούν τα ευρήματά μας.